கறைபடாத கைகளுக்குச் சொந்தக்காரர் என்று அறநிலையத்துறை கவிதாவை பாராட்டி வந்த நிலையில், இவரது கைது நடவடிக்கை மிகப்பெரிய அதிர்ச்சியை ஏற்படுத்தியிருக்கிறது. இதுகுறித்து சில அறநிலையத்துறை அதிகாரிகளிடம் பேசினோம்.. ''கவிதாவை கைது செய்தது பொன்.மாணிக்கவேலின் திட்டமிட்ட சதி. சமூகத்தில் முக்கிய பொறுப்பில் இருக்கும் ஒருவரை வேண்டும் என்றே இதுபோன்ற வழக்குகளில் மாட்டிவிட்டிருக்கிறார்கள். இதுவரை எந்தவித நேரடிக் குற்றச்சாட்டுகளும் இவர் மீது இல்லாத நிலையில், இவரைக் கைது செய்திருப்பதிலேயே இது பழிவாங்கும் நடவடிக்கை என்று தெரிகிறது. 1998ல் அறநிலையத்துறையில் பணிக்கு சேர்ந்ததுமுதல் இப்போதுவரையிலும் துறை ரீதியாகக்கூட இவர்மீது நடவடிக்கை இருந்ததில்லை. கோயில் திருப்பணிகளின் போது துறைக்குச் சொந்தமான 500 கிலோ தங்கத்தை மீட்டுக்கொடுத்த பெருமையும் இவரைத் தான் சேரும்'' என்று கைது நடவடிக்கைக்கு எதிராகப் பேசி வருகிறார்கள் அறநிலையத்துறை அதிகாரிகள்.